Urmareste Modifică dimensiunea fontului: Play

Bucureşti, 13 mai /Agerpres/ - Plenul Consiliului Superior al Magistraturii (CSM) a decis că declaraţiile făcute de Victor Ponta şi Călin Popescu-Tăriceanu la adresa procurorilor DNA, în iunie 2015, "au depăşit cadrul discursului politic, aducând atingere independenţei, prestigiului şi credibilităţii justiţiei, cu consecinţa subminării autorităţii acesteia".



Potrivit unui comunicat al CSM, prin Hotărârea nr. 993 din 6 octombrie 2015, Plenul CSM a sesizat Inspecţia Judiciară în vederea efectuării de verificări cu privire la afirmaţiile lansate în spaţiul public de fostul premier Victor Ponta prin intermediul unor posturi tv (B1 TV şi Antena 3) şi în cadrul discursului ţinut în Parlament la data de 9 iunie 2015, respectiv de Călin Popescu-Tăriceanu, preşedintele Senatului, la postul Digi 24.



Afirmaţiile celor doi demnitari s-au referit la activitatea judiciară desfăşurată de procurorii DNA, la lipsa de independenţă a acestora, în sensul că instrumentează dosare penale într-o manieră abuzivă, fără respectarea dispoziţiilor legale în materie penală, în scop politic, urmărind demisia Guvernului şi schimbarea majorităţii parlamentare, aminteşte sursa citată.



Conform CSM, prin acele declaraţii "s-a indus ideea că instituţii de forţă ale statului, prin activitatea abuzivă desfăşurată şi neconştientizarea responsabilităţii pe care o au, urmăresc printr-o încercare de lovitură de stat înlăturarea unui regim democratic ales".



Inspecţia Judiciară a constatat că susţinerile publice ale celor doi demnitari se înscriu în registrul unor acuzaţii nefundamentate şi constituie, în fapt, o încercare de disculpare în faţa opiniei publice la acuzele formulate de procurori la adresa lui Victor Ponta în dosarul "Turceni - Rovinari" instrumentat de DNA şi în care fostul premier avea calitatea de inculpat.



"S-a reţinut că afirmaţiile denigratoare referitoare la modul de exercitare a atribuţiilor de serviciu de către procurori au drept consecinţă alterarea încrederii opiniei publice în competenţa, corectitudinea şi probitatea profesională a acestora, afectând imaginea întregului sistem judiciar. Impactul afirmaţiilor celor doi demnitari de rang înalt, reprezentanţi ai puterilor executivă şi legislativă este unul puternic, iar consecinţele sunt deosebit de grave, întrucât s-a indus ideea unei funcţionări anormale şi incorecte a sistemului judiciar pe componenta atribuţiilor ce revin procurorilor, parte a mecanismului justiţiei, tocmai de către factori decidenţi cunoscători ai principiilor statului de drept", afirmă CSM.



Plenul Consiliului a apreciat că declaraţiile celor doi demnitari "au depăşit cadrul discursului politic, aducând atingere independenţei, prestigiului şi credibilităţii justiţiei, cu consecinţa subminării autorităţii acesteia". AGERPRES/(AS - autor: Eusebi Manolache, editor: Claudia Stănescu)